Í gær hófst lestrarátak í grunnskólanum . Starfsfólk skólans hefur undanfarið fylgst með umræðum í þjóðfélaginu um læsi ( ólæsi ) barna á Íslandi og fannst okkur ómögulegt annað en að leggja okkar lóð á vogarskálarnar til að reyna að koma í veg fyrir ólæsi barna á Djúpavogi . Bókasafnsvörður Djúpavogshrepps hafði einnig lýst áhyggjum sínum vegna þess hversu lítið færi út af bókum á safninu , þá sérstaklega hjá unglingunum . Var því ákveðið að blása til sóknar og nú er átakið hafið . Við lögðum höfuð okkar í bleyti til að finna út hvernig best væri að standa að þessu og niðurstaðan varð sú að við fengum lánaða trjágrein í garði hér í næsta nágrenni og erum búin að " planta " henni hér innanhúss . Fyrirkomulagið verður þannig að í hvert sinn sem nemandi klárar bók skráir hann á laufblað nafn bókar , nafn höfundar , fjölda blaðsíðna , nafn sitt og gefur síðan bókinni einkunn . Laufblaðið klippir hann síðan út og hengir á tréð . Hver bekkjardeild hefur sinn lit : 1. og 2. bekkur eru græn , 3. og 4. bekkur eru gul , 5. - 7. bekkur eru bleik og 8. - 10. bekkur eru fjólublá . Einu sinni í viku ætla ég síðan að taka mynd af trénu og setja hana hér á heimasíðuna þannig að þið getið fylgst með . Lestrarátakið stendur fram að páskum og eftir páska ætla elstu nemendurnir að taka niður laufblöðin og vinna verkefni í stærðfræði , taka saman fjölda lesinna bóka , fjölda blaðsíðna o.m.fl . HDH